Document ID: /roh_data/filtered/fineweb-2-filterrobots_roh.jsonl.gz/73029

Sco quai ch’il president Robert Brunold ha ditg, na fetschia quai betg senn da scumandar insatge che na saja strusch pussaivel da controllar. Perquai saja quai meglier da legalisar il natel per tut il diever e da na betg pli restrenscher quel sin il diever privat sco enfin qua. La midada sto anc vegnir approvada da la regenza. Funcs vegnan però era en l’avegnir ad esser scumandads per motivs da chatscha.
Format da la revista resta pitschen
Plinavant han ils delegads da l’Uniun grischuna da chatschaders da patenta decidì, da laschar il format pitschen da la revista Chatschader Grischun. La suprastanza centrala aveva proponì, d’engrondir a partir dal 2016 il format da la gasetta. Far pli gronda la gasetta sin il format 210x280 mm avess chaschunà custs pli auts da l’abunament.
Definì temp da chatscha 2016
In’ulteriura decisiun è stà il termin per la chatscha da l’auter onn: Quella ha lieu dals 3-11 da settember cun ina interrupziun dals 12-18 da settember. Il segund bloc va dals 19-30 da settember cun pausa ils 18 da settember, il di da rogaziun.